**Επιμνημόσυνος λόγος του Γενικού Διευθυντή**

**του Υπουργείου Δικαιοσύνης και Δημοσίας Τάξεως**

**κ. Ανδρέα Μυλωνά**

**στο θρησκευτικό μνημόσυνο πεσόντων και αγνοουμένων της Κοινότητας Μουτουλλά, στον Ιερό Ναό Αγίας Παρασκευής**

**Κυριακή, 16/7/2017**

**-----------------------------------------------------------------------------------------**

Είναι με αισθήματα βαθιάς συγκίνησης, δέους και εθνικής υπερηφάνειας που συγκεντρωθήκαμε σήμερα στον ιερό αυτό χώρο, την εκκλησία της Αγίας Παρασκευής για να αποτίσουμε φόρο τιμής στους ήρωες, τους πεσόντες και τους αγνοούμενους της Κοινότητας μας. Της Κοινότητας Μουτουλλά που πλήρωσε πολύ βαρύ τίμημα στον αγώνα για την προάσπιση της ελευθερίας της πατρίδας, σφραγίζοντας την τιμή της με το αίμα και τη θυσία των παλικαριών της.

Είμαστε εδώ, για ακόμη μία χρονιά, για να εκφράσουμε τον απέραντο σεβασμό μας στους ήρωες συγχωριανούς μας που έπεσαν μαχόμενοι υπέρ βωμών και εστιών ή που ακόμα αγνοούνται αλλά και για να αντλήσουμε θάρρος από τον αγώνα και τη θυσία τους.

Νέα παιδιά έσπευσαν, με το κάλεσμα της πατρίδας, να υπερασπιστούν τον τόπο τους και να διαφυλάξουν την ιστορία και την αξιοπρέπεια των προγόνων τους, των Ελλήνων της Κύπρου. Θυσίασαν ότι πολυτιμότερο είχαν, την ίδια τους τη ζωή στο βωμό της λευτεριάς και της εθνικής υπερηφάνειας.

Στον κατάλογο των παλληκαριών που η ηρωομάνα κοινότητα Μουτουλλά προσέφερε στον αγώνα για την υπεράσπιση της πατρώας γης το 1974 περιλαμβάνονται:

Ο Χριστάκης Καλογήρου, 22 ετών, γιός του Ανδρέα και της Σοφίας που ήταν έφεδρος στρατιώτης στο 261 Τάγμα Πεζικού και έπεσε μαχόμενος στις 22 Ιουλίου 1974 στη μάχη του Λιμνίτη.

Ο Μάριος Ύψου, 19 μόλις χρόνων, γιός του Ιωάννη Ίψου που υπηρετούσε τη στρατιωτική του θητεία στο 361 Τάγμα Πεζικού και έπεσε μαχόμενος στις 24 Ιουλίου 1974 στο Δίκωμο.

Ο Ιωάννης Ελευθερίου, 26 χρονών, παιδί της οικογένειας του Ανδρέα και της Μαρίας Ελευθερίου που ήταν έφεδρος στρατιώτης του 256 Τάγματος Πεζικού και έπεσε μαχόμενος την 31η Ιουλίου 1974, σε μάχη στο Αγριδάκι.

Ο Γιάγκος Μάμα, 23 χρονών, γιός του Μάμα και της Μυριάνθης Γιάγκου, που ήταν έφεδρος στρατιώτης του 256 Τάγματος Πεζικού και έπεσε ηρωικά μαχόμενος στις 6 Αυγούστου 1974 στη μάχη Λαπήθου – Καραβά. Η τύχη του Γιάγκου αγνοείτο μέχρι το 2008, οπότε ανευρέθηκαν τα οστά του και αναγνωρίστηκε με τη μέθοδο DNA.

Στον μακρύ κατάλογο περιλαμβάνονται ακόμη ως αγνοούμενοι:

Ο Μιχαλάκης Κουντούρης, 28 χρονών, παιδί της οικογένειας του Δημήτρη και της Ελένης Κουντούρη, που ήταν έφεδρος στρατιώτης του 261 Τάγματος Πεζικού και η τύχη του αγνοείται από τις 22 Ιουλίου 1974 από τη μάχη του Λουτρού, και

Ο Μιχαλάκης Χριστοδούλου, 22 χρονών, που γεννήθηκε στο Περιστερωνάρι και ήταν έφεδρος στρατιώτης του 286 Τάγματος Πεζικού και η τύχη του αγνοείται από τις 15 Αυγούστου 1974.

Μνημονεύουμε ακόμα δύο ηρωϊκά στελέχη της Εθνικής Φρουράς. Τους μόνιμους Ανθυπολοχαγούς Σωκράτη Κωνσταντινίδη του Κώστα και της Ανδρονίκης Κωνσταντινίδη και Ανδρέα Ηρακλέους του Ηρακλή και της Ελπίδας, οι οποίοι έχασαν τη ζωή τους εν ώρα καθήκοντος στις 3 Μαρτίου του 1994 από έκρηξη νάρκης σε ναρκοπέδιο στην Πύλα.

Όλοι τους νέοι, αποφασιστικοί, με δυνατό εθνικό και δημοκρατικό φρόνημα, με άδολο πατριωτισμό, με τόλμη και παλληκαριά έπεσαν υπέρ πίστεως και πατρίδας. Τα ονόματα τους γράφτηκαν με χρυσά γράμματα στο Πάνθεον των ηρώων της πατρίδας.

Στα δικά μας παλληκάρια, τα παλληκάρια του Μουτουλλά, αλλά και όλης της Κύπρου μας που υπερασπίστηκαν μέχρις εσχάτων την μαρτυρική μας πατρίδα, ποτίζοντας με το αίμα τους το δέντρο της κυπριακής ελευθερίας κλίνουμε ευλαβικά το γόνυ. Είμαστε ευγνώμονες σε αυτούς που με τη θυσία τους επιτρέπουν σε εμάς να ζούμε στον τόπο μας έστω και αν πολλοί από εμάς είναι εκτοπισμένοι. Να έχουμε μία πατρίδα έστω ακόμη μοιρασμένη, να έχουμε ένα Κράτος και μία Κυβέρνηση διεθνώς αναγνωρισμένη, να ασκούμε ελεύθερα τις θρησκευτικές μας ελευθερίες, να ζούμε σε ένα κράτος δικαίου, να ξέρουμε τις ρίζες μας, να νοιώθουμε περήφανοι για την εθνική καταγωγή μας και για την ιστορία του ελληνικού έθνους. Να είμαστε υπερήφανοι για την ιστορία της πολύπαθης ιδιαίτερης πατρίδας μας. Είμαστε ευγνώμονες σε αυτούς που ανταποκρίθηκαν στο κάλεσμά της πατρίδας και έπεσαν για την ελευθερία και την ανεξαρτησία της Κύπρου μας ή είναι ακόμη αγνοούμενοι.

Ως φορείς μιας κληρονομιάς τριών χιλιάδων χρόνων, έχουμε υπέρτατο χρέος να διαφυλάξουμε την αλήθεια της ιστορίας μας. Αυτήν που αποδίδει αλάνθαστα τη φυσιογνωμία μας και την ταυτότητά μας μέσα στο σύγχρονο κόσμο. Το μεγαλείο του πολιτισμού μας βρίσκεται πάντοτε σε συνάρτηση με το βάθος της ιστορικής μας μνήμης. Γι΄αυτό και δεν ξεχνάμε ποτέ τους ήρωες της πατρίδας μας και τις παρακαταθήκες τους. Δεν ξεχνάμε τους συμπατριώτες μας που με μοναδικό εφόδιο τη δύναμη της ψυχής στάθηκαν μπροστά στον πάνοπλο εχθρό και δόξασαν την ιστορία μας και το ελληνικό έθνος.

Με αφορμή τη σημερινή ημέρα μνήμης, ένα πρέπει να έχουμε στο μυαλό μας. Ότι παρά τις αποτυχίες και τις απογοητεύσεις συνεχίζουμε ακλόνητα, με πίστη στο δίκαιο του αγώνα μας, τις προσπάθειες για μια έντιμη, αξιοπρεπή και βιώσιμη λύση του κυπριακού προβλήματος. Αγωνιζόμαστε για μία λύση που θα τερματίζει την κατοχή και τον εποικισμό, θα απαλλάσσει την Κύπρο από τα τουρκικά στρατεύματα και τις τουρκικές εξαρτήσεις και θα αποκαθιστά και θα διασφαλίζει τα αναφαίρετα ανθρώπινα δικαιώματα και τις βασικές ελευθερίες όλων των Κυπρίων. Λύση λειτουργική, η οποία θα επανενώνει τον λαό, τον τόπο, τους θεσμούς και την οικονομία.

Με εθνική ευθύνη, ο Πρόεδρος και η ελληνοκυπριακή ηγεσία κατέβαλαν από την πρώτη στιγμή μια έντονη προσπάθεια για να καταλήξουν οι πρόσφατες συνομιλίες σε ένα αίσιο αποτέλεσμα. Η αδιάλλακτη όμως στάση που επέδειξε για ακόμη μία φορά η τούρκικη πλευρά, ιδιαίτερα στο θέμα των εγγυήσεων, της διατήρησης επεμβατικών δικαιωμάτων και της παραμονής τουρκικών στρατευμάτων εσαεί στην Κύπρο, οδήγησαν τις συνομιλίες σε αδιέξοδο. Ανεξαρτήτως της κατάληξης που είχε η Διάσκεψη στο Γκρανς Μοντανά, ο αγώνας και οι προσπάθειες δεν εγκαταλείπονται, και η δική μας πλευρά θα συνεχίσει να αγωνίζεται, στα πλαίσια πάντα του ΟΗΕ, ούτως ώστε να δημιουργηθούν εκείνες οι συνθήκες που θα τερματίζουν την απαράδεκτη κατοχή και θα επανενώνουν την πατρίδα μας.

Η ελάχιστη οφειλή απέναντι στα παλληκάρια μας που έδωσαν τη ζωή τους στον αγώνα για την προάσπιση της ελευθερίας, επιτάσσει τη συνέχιση και εντατικοποίηση των προσπαθειών για την επανένωση του νησιού μας. Γιατί οι θυσίες τους παραμένουν αδικαίωτες, όσο η πατρίδα μας εξακολουθεί να είναι διαιρεμένη και ημικατεχόμενη. Είναι η ώρα που χρειάζεται πίστη, αποφασιστικότητα αλλά και σωφροσύνη και προπαντός ενότητα.

Είναι η ώρα να επαναπροσδιορίσουμε τις επιδιώξεις και την τακτική μας, να αξιολογήσουμε και να αναδείξουμε τα δυνατά μας σημεία, το δίκαιο του αγώνα μας, να καταδείξουμε σε όσους ενδιαφέρονται για την Κύπρο ή έχουν συμφέροντα τον άσπονδο εχθρό της επανένωσης του τόπου μας που δεν είναι άλλος από την Τουρκία.

Οφείλουμε να εξαντλήσουμε κάθε περιθώριο προκειμένου να ευοδωθεί η προσπάθεια επανένωσης της πατρίδας μας. Να συνεχίσουμε με μεγαλύτερη ακόμη πίστη και αποφασιστικότητα να προασπιζόμαστε τις θέσεις μας σεβόμενοι όμως πάντοτε τις διαχρονικές μας αξίες, τα πιστεύω μας και τα ιδανικά μας. Να αναδείξουμε το ότι μπορούμε να ζήσουμε όλοι σ΄αυτή την πατρίδα, μακριά όμως από κάθε λογής επίδοξους προστάτες.

Είμαστε υποχρεωμένοι να συνεχίσουμε να βαδίζουμε τον δύσβατο και ανηφορικό δρόμο με πυξίδα μας ασφαλώς την διασφάλιση της φυσικής και εθνικής μας ύπαρξης σ΄αυτόν τον πολύπαθο τόπο. Τη διαφύλαξη του φυσικού μας χώρου αλλά και του μακραίωνα πολιτισμού και της ιστορίας μας. Την Κύπρο δεν θα την αφήσουμε στον κατακτητή. Την κληρονομιά των προγόνων μας δεν θα την εγκαταλείψουμε. Οφείλουμε να παραδώσουμε μία Κύπρο επανενωμένη και ευημερούσα, όπως την παραλάβαμε, στις επόμενες γενιές των Κυπρίων. Μόνο έτσι θα δικαιώσουμε τους αγώνες των παλληκαριών του Μουτουλλά και όλων των αγωνιστών της ελευθερίας της πατρίδας μας.

Χριστάκη, Μάριε, Γιαννή, Γιάγκο, Μιχαλάκη, Μιχάλη, Σωκράτη και Ανδρέα, δεν φύγατε ποτέ, είστε εδώ και θα είσαστε για πάντα στην καρδιά και στην ψυχή μας! Στην καρδιά και στη ψυχή και των παιδιών μας που δεν σας γνώρισαν. Δεν μας το ζητήσατε αλλά εμείς ξέρουμε ότι σας χρωστάμε πολλά. Ξέρουμε ότι θα πρέπει να δικαιώσουμε τον αγώνα και τη θυσία σας. Να επιτελέσουμε το εθνικό μας χρέος απέναντι στην Κύπρο. Με τη δύναμη που σας έδωσε ο θεός να αντισταθείτε, να θυσιαστείτε και να περάσετε στην αιωνιότητα, βοηθήστε και μας να αντλήσουμε δύναμη και θάρρος να αγωνιστούμε το δικό μας αγώνα για απελευθέρωση και επανένωση της Κύπρου μας. Να ατσαλώσουμε τη θέληση και την πίστη μας. Να πιστέψουμε στον εαυτό μας και στο δίκαιο του αγώνα μας. Να διεκδικήσουμε και να κερδίσουμε όλα όσα οι ελεύθεροι λαοί του κόσμου έχουν αποκτήσει. Αυτό μας αξίζει και γ΄αυτό θα συνεχίσουμε να παλεύουμε μέχρι τη δικαίωση.

Αιωνία ας είναι η μνήμη σας.